b'\n_START_ARTICLE_\nMilan Hnili\xc4\x8dka\n_START_SECTION_\nSeurajoukkueissa\n_START_PARAGRAPH_\nHnili\xc4\x8dka aloitti p\xc3\xa4\xc3\xa4sarjauransa kaudella 1989\xe2\x80\x931990, 16-vuotiaana, silloisen T\xc5\xa1ekkoslovakian liigan Poldi Kladnossa. NHL-seura New York Islanders varasi h\xc3\xa4net vuonna varaustilaisuuden 1991 nelj\xc3\xa4nnell\xc3\xa4 kierroksella, josta vuosi my\xc3\xb6hemmin h\xc3\xa4n siirtyi kauden ajaksi juniorisarja WHL:n Swift Current Broncosiin. H\xc3\xa4n oli voittamassa kev\xc3\xa4\xc3\xa4ll\xc3\xa4 1993 WHL:n mestaruutta President\xe2\x80\x99s Cupia. Lopulta Islanders ei nostanut Hnili\xc4\x8dkaa miss\xc3\xa4\xc3\xa4n vaiheessa NHL-kokoonpanoonsa. H\xc3\xa4n pelasi vuosina 1993\xe2\x80\x931995 ECHL:ss\xc3\xa4 ja IHL:ss\xc3\xa4. Sopimuksensa p\xc3\xa4\xc3\xa4tytty\xc3\xa4 h\xc3\xa4n p\xc3\xa4\xc3\xa4tti palata pelaamaan kotimaahansa ja Kladnoon._NEWLINE_Hnili\xc4\x8dka siirtyi vuonna 1997 Sparta Prahaan, jossa pelasi kaksi kautta ykk\xc3\xb6smaalivahtina. H\xc3\xa4nen vakaa pelins\xc3\xa4 her\xc3\xa4tti NHL:n kykyjenetsij\xc3\xb6iden huomion ja h\xc3\xa4n suuntasi takaisin Yhdysvaltoihin. H\xc3\xa4n teki vapaana agenttina sopimuksen New York Rangersin kanssa 22. hein\xc3\xa4kuuta 1999. Vaikka vietti l\xc3\xa4hes koko kauden 1999\xe2\x80\x932000 Rangersin farmiseuran Hartford Wolf Packin riveiss\xc3\xa4, mies p\xc3\xa4\xc3\xa4si my\xc3\xb6s tekem\xc3\xa4\xc3\xa4n NHL-debyyttins\xc3\xa4. Hnili\xc4\x8dka \xc3\xa4\xc3\xa4nestettiin AHL:n kuukauden maalivahdiksi maaliskuussa vuonna 2000. H\xc3\xa4n voitti AHL:ss\xc3\xa4 yhdess\xc3\xa4 Jean-Fran\xc3\xa7ois Labb\xc3\xa9n kanssa Harry \xe2\x80\x9dHap\xe2\x80\x9d Holmes Memorial Award -palkinnon, joka my\xc3\xb6nnet\xc3\xa4\xc3\xa4n sarjan v\xc3\xa4hiten maaleja p\xc3\xa4\xc3\xa4st\xc3\xa4neelle maalivahdille. Lis\xc3\xa4ksi h\xc3\xa4n voitti Calder Cupin._NEWLINE_Hnili\xc4\x8dka allekirjoitti kes\xc3\xa4ll\xc3\xa4 2000 sopimuksen Atlanta Thrashersin kanssa. Hnili\xc4\x8dka ja h\xc3\xa4nen maalivahtiparinsa Damian Rhodes jakoivat ty\xc3\xb6n Atlantassa. Vaikka Hnili\xc4\x8dka pelasi kaksi ottelua v\xc3\xa4hemm\xc3\xa4n kuin Rhodes, h\xc3\xa4n johti seuransa 12 kertaa voitolle. Kaudella 2001\xe2\x80\x932002 h\xc3\xa4n toimi joukkueensa selv\xc3\xa4n\xc3\xa4 ykk\xc3\xb6smaalivahtina. 60 peliss\xc3\xa4 h\xc3\xa4nen torjuntaprosentikseen muodostui 90,8 ja maalikeskiarvo ottelua kohden oli 3,19._NEWLINE_Hnili\xc4\x8dka pelasi kauden 2002\xe2\x80\x932003 puoliksi Atlantassa ja joukkueen farmiseurassa Chicago Wolvesissa ennen siirymist\xc3\xa4\xc3\xa4n Los Angeles Kingsin organisaatioon kaudeksi 2003\xe2\x80\x932004. H\xc3\xa4n pelasi l\xc3\xa4hes koko kauden AHL:ss\xc3\xa4._NEWLINE_Seuraavat kolme kautta sek\xc3\xa4 osan nelj\xc3\xa4nnest\xc3\xa4 Hnili\xc4\x8dka pelasi Extraligan HC B\xc3\xadl\xc3\xad Tyg\xc5\x99i Liberec -joukkueessa. H\xc3\xa4n voitti seurassa vuosina 2005 ja 2007 pronssia. Kesken kauden 2007\xe2\x80\x932008 Hnili\xc4\x8dka siirtyi Ven\xc3\xa4j\xc3\xa4n superliigaan HK Salavat Julajev Ufa -joukkueeseen, jossa h\xc3\xa4n voitti mestaruuden. H\xc3\xa4n siirtyi t\xc3\xa4m\xc3\xa4n j\xc3\xa4lkeen takaisin HC B\xc3\xadl\xc3\xad Tyg\xc5\x99i Libereciin, jossa pelasi viel\xc3\xa4 kauden 2008\xe2\x80\x932009. Kaudella 2009\xe2\x80\x932010 h\xc3\xa4n palasi Sparta Prahaan, jossa pelasi en\xc3\xa4\xc3\xa4 kolme runkosarjaottelua. Kausi j\xc3\xa4i h\xc3\xa4nen viimeisekseen pelaajana.'